U cjelodnevnom programu namijenjenom građanima i posjetiteljima Rijeke otvara se godina u kojoj Rijeka nosi titulu Europske prijestolnice kulture. Već od jutra, pa tijekom cijelog dana i večeri, do kasno u noć, na preko 30 lokacija u centru Rijeke, organizira se više od 70 događanja u koja je uključeno na tisuće izvođača i organizatora.

Besplatni gradski i prigradski autobusi, ulice zatvorene za promet, veliki tulum u središtu grada i jedinstvena Opera Industriale koja će se dogoditi u riječkoj luci, u subotu 1. veljače u centar Rijeke će, bez sumnje, privući tisuće ljudi na otvorenje Europske prijestolnice kulture. Kako bi sve prošlo u najboljem redu, danas su na konferenciji za medije dane svojevrsne upute svima koji planiraju doći na ovu proslavu.

Mapa sa servisnim informacijama za publiku nalazi se i na linku.

Informacije za publiku vezane uz središnji dio programa otvorenja u Riječkoj luci

Središnji program otvorenja pod nazivom Opera Industriale odvija se u Riječkoj luci s početkom u 19:30 sati, no publika se u područje luke poziva i bitno ranije, već u 19 sati, a na pojedine lokacije u luci, poput Molo longa, treba doći već između 18 i 18:30 sati.

„Opera industriale, kao središnji program otvorenja u Riječkoj luci, izvodit će se na nekoliko lokacija, a prostor za publiku proteže se na dijelu De Franchescijevog gata, Adamićevom gatu, Gatu Karoline Riječke, Riva Boduli te na Molo longu. Zbog više lokacija izvedbe programa na cijelom području luke namijenjenom publici postavit će se više video ekrana na kojima će biti moguće pratiti cjelokupnu izvedbu“ istaknuo je riječki gradonačelnik, Vojko Obersnel.

Publika koja želi sudjelovati u izvedbi, bit će smještena na Molo longu.

„Na tu se lokaciju pozivaju ponajprije roditelji s djecom, srednjoškolci i studenti, a zbog ograničenog kapaciteta ove lokacije njihov se dolazak preporučuje između 18 i 18:30 sati. Nakon popunjenja kapaciteta lokacije, publika će se usmjeravati na druge lokacije za praćenje programa. Na ulazu u Molo longo publici će se darovati zvona kojima će ujedno u određenim momentima programa moći sudjelovati u izvedbi“, istaknula je direktorica RIJEKE 2020 Emina Višnić.

Za djecu i sve ostale posjetitelje do početka programa održavat će se zabavni program uz mađioničara Andreja Škedela, klauna Marka, žonglersku skupinu Red Rays i DJ-a Sun Matta.

Višnić je također istaknula kako će na dijelu Adamićevog gata posebno biti osiguran prostor za osobe s invaliditetom kako bi im se osiguralo što ugodnije praćenje središnjeg programa otvorenja. Osobama s invaliditetom se dolazak u luku, radi izbjegavanja gužve, preporučuje između 18 i 18:30 sati. Za organizirani prijevoz osoba s invaliditetom bit će osigurana lokacija na Žabici na kojoj bi se putnici iskrcali, a volonteri Europske prijestolnice kulture će im pomoći u dolasku na Adamićev gat.

Gradonačelnik Obersnel je također dodao kako će se u slučaju kiše program održati, osim u slučaju jakog nevremena s olujnim jugom ili orkanske bure kada će se program odgoditi za 24 sati, ali javnost će o tome biti na vrijeme obaviještena. Također, preporuka publici je da umjesto kišobrana koriste kabanice.

Za posjetitelje koji na program otvorenja Europske prijestolnice kulture dolaze izvan Rijeke, preporuka je da u Rijeku krenu što ranije kako bi na vrijeme pronašli parking i neometano mogli uživati kako u cjelodnevnom bogatom programu u centru grada, tako i u samom središnjem programu u Riječkoj luci.

Zbog većeg broja ljudi koji se očekuje toga dana u Rijeci, u organizaciju događanja su na specifičan način uključene brojne javne službe – policija, vatrogasci, gradske prometne službe, javni gradski prijevoz i mnogi drugi.

Info punktovi

Prema riječima gradonačelnika Obersnela, već od četvrtka 30. siječnja, na više lokacija u gradu bit će postavljeni info punktovi na kojima će građani Rijeke, ali i svi posjetitelji moći dobiti sve informacije vezane uz cjelodnevne programe, središnji program otvorenja, ali i sve ostale potrebne servisne informacije vezane uz zatvaranje prometa, parkirališta i javni gradski prijevoz.

Info punktovi od 30. siječnja bit će postavljeni na Jelačićevom i Jadranskom trgu, dok će se u subotu, 1. veljače postaviti dodatni punktovi na sljedećim lokacijama – Žabica, Bazarigov prolaz, Titov trg, ispred HNK Ivana pl. Zajca, Željeznički kolodvor, Trg 111. brigade, Korzo (ispred Gradske ure) i Ulica Riva Boduli.

Zatvaranje prometa i parkirališta u centru grada

Na dan otvorenja Europske prijestolnice kulture, u subotu od 14 sati do nedjelju u 4 sata ujutro prometnice u užem centru grada zatvorit će se za sav promet, izuzev vozila interventnih službi. Za promet će se zatvoriti ulice Riva, Riva Boduli, Demetrova, Wenzelova, Ivana Zajca, Ribarska ulica, Ulica Fiumara, Scarpina ulica, Adamićeva ulica do Trpimirove ulice, Zadarska ulica, a promet za vozila će biti zatvoren i u ulicama na području između Korza, odnosno Scarpine ulice i obale. Za to vrijeme, promet će se preusmjeravati na sjeverni koridor – ulicama F. la Guardije, Pomerio i Žrtava fašizma.

Što se tiče zatvaranja parkirališta u centru grada, od 29. siječnja do 2. veljače, zatvara se parkiralište kod Putničkog terminala u blizini Molo longa, a od 30. siječnja do 2. veljače bit će zatvorena i parkirališta Putnička obala i Riva boduli.

Stanari korisnici povlaštenih parkirnih karata i pretplatnici koji se inače parkiraju na Putničkoj obali i Riva Boduli, imat će mogućnost parkirati na parkiralištu Delta kao i na parkiralištima HŽ Brajdica, HŽ Žabica, te na otvorenim parkiralištima na području tržnice (Verdieva ulica, Matačićeva, Zagrebačka, Senjsko pristanište, Wentzelova ), ulica Ivana Zajca, na Gomili, Školjiću, u Ul. Matije Gupca te Veslarskoj izuzev 01.02. kada će pored parkirališta Putnička obala i Riva boduli biti zatvorena slijedeća parkirališta za sve korisnike: Žabica (HŽ Žabica); parkiralište u Zanonovoj ulici, Splitskoj ulici, Zadarskoj ulici, Ulici Riva, parkirališta u Verdievoj, Zagrebačkoj, Demetrovoj, Wenzelovoj, Senjsko pristanište, Ulici Ivana Zajca i na Grobničkoj Rivi.

Za parking će se zatvoriti i garaža Zagrad B i to zbog potrebe korištenja ovih parkirnih mjesta za goste otvorenja.

Besplatan javni gradski i prigradski prijevoz

Na dan otvorenja Europske prijestolnice kulture, 1. veljače, javni gradski i prigradski prijevoz na svim linijama bit će u potpunosti besplatan tijekom cijelog dana.

Autobusi Autotroleja koji prometuju na gradskim linijama vozit će prema voznom redu radnog dana, a od 18 do 24 sati bit će uvedeni dodatni polasci na linijama – 1, 2, 3, 4, 5, 6, 7, 7A i 8. Vozni red će toga dana biti produžen, pa će tako zadnji polasci gradskih linija biti u 24 sata, dok će noćne linije prometovati po postojećem voznom redu.

Autobusi Autotroleja koji prometuju na prigradskim linijama vozit će prema voznom redu za subotu.

Za vrijeme zabrane prometovanja užim centrom grada, i autobusi javnog gradskog prijevoza prometovat će sjevernim prometnim koridorom – ulicama Žrtava fašizma, Pomerio i F. la Guadrije. Autobusi će se zaustavljati na svim obilježenim autobusnim stanicama na toj trasi, a za sve autobuse u funkciji će biti i autobusno stajalište u Ulice Rade Šupića (ugibalište na mostu kod Konta).

Početno i završno stajalište prigradskih linija bit će na autobusnom terminalu „Delta“, a autobusi će tijekom prometovanja također koristiti autobusna stajališta označena na sjevernom prometnom koridoru.

Za vrijeme trajanja zabrane prometovanja središtem grada, autobusni kolodvor na Trgu Žabica ostat će u funkciji za međugradske linije.

Što se tiče taxi stajališta, za vrijeme zatvorenog prometa u centru grada u funkciji neće biti taxi stajališta na Jelačićevom trgu, Putničkom terminalu i na Žabici, već će privremeno taxi stajalište biti u južnom traku Ulice Ivana Pavla II, nasuprot garaže Zagrad.

Snimanje i fotografiranje programa i zabrana upotrebe dronova

1. veljače u vremenu od 12 do 24 sata bit će na snazi zabrana korištenja bespilotnih letjelica odnosno dronova. Iznimno pravo na korištenje dronova ima HRT koji je zadužen za TV snimku i prijenos. Središnji program otvorenja u Riječkoj luci snimat će više kamera HRT-a, a događaj će snimati i fotografirati i ostali domaći i strani mediji, kao i organizatori.

Upozorenje za osobe specifičnog zdravstvenog stanja

Program otvorenja u Riječkoj luci uključuje posebne svjetlosne efekte, stroboskope i svjetlosne instalacije te snažne zvukove i buku izvedbe koju osim samih izvođača stvara i publika. Iz tog razloga upozoravaju se svi oni koji zbog specifičnih razloga ili posebnog zdravstvenog stanja ne smiju nazočiti takvim svjetlosnim ili zvučnim senzacijama odnosno takvim efektima.